કંઈ ન હોય તો પણ ક્યારેય હાર માનવી નહિ. કોઈ પણ સ્થિતિમાં ગમે ત્યારે વિશ્વાસ અને પુરુષાર્થથી ભવ્ય સફળતા મેળવી શકાય છે. સફળતા માટેનું લક્ષ્ય આંખમાં અને પગમાં રાખવાનું માનતો મેહુલ અંગ્રેજી મુખ્ય વિષય સાથે માસ્ટરની ડિગ્રી ધરાવે છે. 1982ની ઉત્તરાયણના આગલા દિવસે જ જન્મેલા મેહુલના શિક્ષકપિતા પ્રવીણચંદ્ર જોઈતારામ જોશી તેના પ્રેરણાત્મક પિતા રહ્યા છે. આ એક્સપિડિશન માટે તેમણે ખૂબ જ પ્રોત્સાહન અને જીવનની મૂડી ખર્ચી છે. સમાજસેવી તેની માતા ભાનુમતીબહેન મેહુલ માટે આદર્શ વ્યક્તિ છે. માતા-પિતાના આશીર્વાદ અને પર્વતારોહણના પ્રથમ પાઠ શીખવનાર વીરેન્દ્ર કાલા તેમ જ બે વખત એવરેસ્ટ ચઢનાર કિશોર ધાનકુડેની મજબૂત તાલીમથી આ બાળપણનું સ્વપ્ન સિદ્ધ થઈ શક્યું છે. બાળપણમાં એવરેસ્ટનો જવાબ આવડ્યો નહોતો, પરંતુ એવરેસ્ટનું બીજ રોપાઈ ગયું હતું, જે આજે સર કરીને વિશ્વને બતાવી દીધું હતું. હા, તેની સફળતામાં તેની અર્ધાંગિની બ્રિજલ અને બાળકો ક્રિશા તેમ જ જિષ્ણુનો પણ મહત્ત્વનો ફાળો રહ્યો છે. 26મી મેના રોજ વરમાળા પહેરાવ્યા પછી બ્રિજલે 13 વર્ષ પછી બરાબર 26મી મે, 2018ના રોજ અમદાવાદ એરપોર્ટ પર પુનઃ સફળતાની વરમાળા પહેરાવી હતી. મેહુલે પણ સોનાની વીંટી 13 વર્ષ પહેલાં પહેરાવી હતી, જે આજે પુનઃ બ્રિજલને આઇ લવ યુ કહીને પહેરાવી હતી!